S-1014/2006

Ár 2006, þriðjudaginn 26. september, er dómþing Héraðsdóms Reykjavíkur háð í Dómhúsinu við Lækjartorg af J-kk-þgf J-kk-þgf héraðsdómara og dómur kveðinn upp í máli nr. S-1014/2006: Ákæruvaldið gegn B-kk-þgf J-kk-þgf, sem dómtekið var 18. september sem játningarmál samkvæmt 125. gr. laga nr. 19/1991 um meðferð opinberra mála.

I.

Lögreglustjórinn í Reykjavík höfðaði málið með ákæru útgefinni 27. júní 2006 á hendur ákærða, B-kk-þgf J-kk-þgf, kt. 000000-0000, Jöfragrund 23, Kjalarnesi, til refsingar fyrir fíkniefnalagabrot, með því að hafa, þriðjudaginn 8. nóvember 2005, á þáverandi heimili sínu að Boðagranda 7, Reykjavík, haft í vörslum sínum 10,53 grömm af metamfetamíni, sem ákærði ætlaði til sölu og dreifingar, og jafnframt að hafa þá um nokkurt skeið, á sama stað eða í nágrenni við hann, í nokkrum tilvikum selt óþekktum mönnum samtals 100 grömm „af sama vímuefni“ fyrir 500.000 krónur.

Er háttsemin talin varða við 2. gr., sbr. 5. gr. laga nr. 65/1974 um ávana- og fíkniefni með áorðnum breytingum og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni með áorðnum breytingum. Auk refsingar er þess krafist að ákærði sæti upptöku á nefndum 10,53 grömmum af metamfetamíni samkvæmt 6. mgr. 5. gr. nefndra fíkniefnalaga og 2. mgr. 14. gr. téðrar reglugerðar.

Fyrir dómi hefir ákærði játað ofangreinda háttsemi með þeim eina fyrirvara eða skýringu, að hann hafi sjálfur keypt af óþekktum manni 50 grömm af metamfetamíni, í kjölfar þess blandað um 40 grömm af efninu með mjólkursykri og þannig drýgt efnið svo að úr urðu þau 100 grömm „af veikara efni“, sem hann seldi fyrir hálfa milljón króna, eins og getið er í ákæru.

II.

Með hliðsjón af játningu ákærða, sem samrýmist framburði hans hjá lögreglu og öðrum rannsóknargögnum, er sannað að hann hafi framið þann verknað, sem honum er gefinn að sök í ákæru, þó þannig að leggja ber til grundvallar ofangreinda skýringu ákærða á blöndun metamfetamínsins, sbr. 45.-48. gr. laga um meðferð opinberra mála, enda ekkert fram komið í málinu sem veikir eða hnekkir þeim framburði. Er háttsemin rétt færð til refsiákvæða í ákæru, sbr. og 6. gr. fíkniefnalaga nr. 65/1974.

Samkvæmt sakavottorði ákærða hefur hann hlotið níu refsidóma, einkum fyrir líkamsárásir, þjófnaði og önnur hegningarlagabrot; síðast 30 daga fangelsi fyrir minni háttar líkamsárás og áfengislagabrot með dómi 15. júní 2006. Brotið, sem ákærði er sakfelldur fyrir í máli þessu, var framið fyrir uppsögu nefnds dóms. Ber því nú að dæma honum hegningarauka samkvæmt 78. gr. hegningarlaganna.

Við ákvörðun refsingar ber einnig að líta til matsgerða Lyfjafræðistofnunar 30. janúar og 4. maí 2006, en samkvæmt rannsóknum á tveimur mismunandi sýnum af metamfetamíni, sem lögregla fann á heimili ákærða, reyndist styrkur amfetamínbasa í öðru sýninu 16%, sem samsvarar 21% af metamfetamínsúlfati, en í hinu reyndist styrkur metamfetamínbasa 7,9%, sem svarar til 10,5% af metamfetamínsúlfati. Verður samkvæmt framansögðu að byggja á þeim framburði ákærða að umrædd 100 grömm af fíkniefnum, sem hann seldi hafi verið af lægri styrkleikanum, eftir íblöndun súkrósa og laktósa við um 40 grömm af hreinna metamfetamíni, en haldlögðu 10,53 grömmin hafi ákærði ekki verið búinn að drýgja með sama hætti.

Að því virtu, sem nú hefur verið rakið og með vísan til greiðrar játningar ákærða, aldurs hans og sakaferils og loks með hliðsjón af tólf mánaða fangelsisdómi Hæstaréttar 10. apríl 2003 í máli nr. 540/2002, þar sem um var að tefla vörslur og ætlaða sölu á rúmlega 200 grömmum af metamfetamíni með 37% styrkleika metamfetamínbasa, þykir refsing ákærða hæfilega ákveðin fangelsi í fjóra mánuði, sem ekki þykir fært að skilorðsbinda þegar litið er til alvarleika brotsins og sakaferils ákærða.

Að kröfu ákæruvaldsins og með skírskotun til fyrrnefndra ákvæða fíkniefnalaga og -reglugerðar ber að gera upptæk til ríkissjóðs þau 10,53 grömm af metamfetamíni, sem lögregla haldlagði 8. nóvember 2005.

Loks ber samkvæmt 1. mgr. 165. gr. laga um meðferð opinbera mála að dæma ákærða til greiðslu alls sakarkostnaðar. Til hans telst útlagður kostnaður vegna rannsókna á nefndum fíkniefnum, krónur 141.110 og þóknun B-kk-ef Þ-kk-ef hæstaréttarlögmanns, skipaðs verjanda ákærða fyrir dómi. Með hliðsjón af eðli og umfangi máls og að teknu tilliti til fjölda þinghalda þykir sú þóknun hæfilega ákveðin 67.230 krónur, að meðtöldum virðisaukaskatti.

D-kk-nf K-kk-nf fulltrúi Lögreglustjórans í Reykjavík sótti málið af hálfu ákæruvaldsins.

DÓMSORÐ:

Ákærði, B-kk-nf J-kk-nf, sæti fangelsi í fjóra mánuði.

Ákærði sæti upptöku á 10,53 grömmum af metamfetamíni.

Ákærði greiði 208.340 krónur í sakarkostnað, þar með talda 67.230 króna þóknun skipaðs verjanda síns, B-kk-ef Þ-kk-ef hæstaréttarlögmanns.

J-kk-nf J-kk-nf